Taħriġ biex is-servizz tal-Pulizija fil-komunità jinfirex f'aktar lokalitajiet
Il-Kummissarju tal-Pulizija Angelo Gafa' qal li fil-korp għaddej taħriġ biex is-servizz ta' pulizija fil-komunità minbarra fil-Mellieħa jiddaħħal f'madwar disa' lokalitajiet oħra sakemm ikun servizz offrut fil-pajjiż kollu. Waqt konsultazzjoni mal-kunsilli lokali dwar is-servizz ta' 'community policing' il-Ministru għall-Intern Byron Camilleri qal li l-mira hi li flok iktar pulizija fl-għases, ikun hawn preżenza qawwija ta' pulizija fit-toroq biex jipprevjenu u jipproteġu lir-residenti mill-kriminalità. Il-Kummissarju tal-Pulizija Angelo Gafa' qal li bil-mira li ċ-ċittadini jħossu servizz peronsalizzat tal-pulizija, għaddej taħriġ fil-korp u anki saret sejħa nterna għall-pulizija għaliex il-pjan hu li flok il-pulizija jkunu fl-għases jistennew ir-rapporti tal-kriminalità, ikunu barra fit-toroq biex iħarsu lir-residenti. Is-sur Gafa' qal li wara li sena ilu s-servizz ta' community policing nbeda fil-Mellieħa b'suċċess, il-pjan hu li dan jibda jiddaħħal f'lokalitajiet oħra jiġifieri fil-Belt u l-Floriana, fiz-zona ta' Rabat, Dingli, Mtarfa, Mdina, M'Xlokk, u fi Swieqi u Pembroke. TVM tkellem mas-surġent Gabria Gatt li għal din l-aħħar sena mexxiet is-servizz ta' community policing fil-Mellieħa. "Il-pulizija jkollhom l-area tagħhom li jieħdu ħsieb biex jibnu relazzjoni, fiduċja lejna u jsibuna għal kull issue li ddejjaqhom". Dr Gordon Sammut mid-dipartiment tal-kriminoloġija fl-Università ta' Malta spjega li minn stħarriġ li għamel fuq il-community policing fil-Mellieħa ħareġ li r-residenti Melliħin kienu sodisfatti ħafna li kellhom servizz personalizzat ta' pulizija, u li dan wassal biex ir-rata ta' fiduċja fil-pulizija minn 72% telgħet għal 85%."L-iktar sinifikanti li kien hemm titjib minn vulnerabbli, l-anzjani, housewives, nisa li jaħdmu mid-dar sodisfatti bl-intervent tal-pulizija" Il-Ministru għall-Intern Byron Camilleri qal li l-konsultazzjoni mal-kunsilli lokali hija essenzjali għaliex il-pjan hu li kull ċittadin Malti u Għawdxi jgawdi minn servizz personalizzat tal-pulizija fil-komunità, biex iħossu iktar sigur u li jkollu pulizija lil min jafda.